CELEX: 32013D0225
Language: bg
Date: 2013-05-17 00:00:00
Title: 2013/225/ЕС: Решение за изпълнение на Комисията от 17 май 2013 година за изменение на Решение за изпълнение 2012/362/ЕС относно финансово участие на Съюза за някои държави членки за подпомагане на провежданите на доброволни начала изследвания за наблюдение на загубата на пчелни колонии по отношение на удължаването на срока на програмите на същите държави членки във връзка с тези изследвания (нотифицирано под номер C(2013) 2785)

22.5.2013   
            
            
               BG
            
            
               Официален вестник на Европейския съюз
            
            
               L 135/22
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 17 май 2013 година
   за изменение на Решение за изпълнение 2012/362/ЕС относно финансово участие на Съюза за някои държави членки за подпомагане на провежданите на доброволни начала изследвания за наблюдение на загубата на пчелни колонии по отношение на удължаването на срока на програмите на същите държави членки във връзка с тези изследвания
   (нотифицирано под номер C(2013) 2785)
   (само текстовете на английски, гръцки, датски, естонски, испански, италиански, латвийски, литовски, немски, нидерландски, полски, португалски, словашки, унгарски, фински, френски и шведски език са автентични)
   (2013/225/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 23 от него,
   като има предвид, че:
   
               (1)
            
            
               С Решение за изпълнение 2012/362/ЕС на Комисията (2) се предвижда отпускане на финансова помощ от Съюза на Белгия, Дания, Германия, Естония, Гърция, Испания, Франция, Италия, Латвия, Литва, Унгария, Полша, Португалия, Словакия, Финландия, Швеция и Обединеното кралство за изследвания за наблюдение на загубата на пчелни колонии за периода от 1 април 2012 г. до 30 юни 2013 г.
            
         
               (2)
            
            
               Насоките за пилотен проект за наблюдение на загубата на пчелни колонии (3) на референтната лаборатория на Европейския съюз за здравето на пчелите съдържат указания за държавите членки във връзка с програмите им за изследвания за наблюдение на загубата на пчелни колонии. В тях се предвижда извършването на три контролни проверки в избрани пчелини, като последната проверка се извършва по време на сезона за производство на мед, за да се оцени обективно броят на загубените или отслабени колонии. Периодът следва да бъде подбран от държавата членка в зависимост от конкретните ѝ климатични характеристики.
            
         
               (3)
            
            
               Някои държави членки поискаха срокът на програмите за изследвания за наблюдение на загубата на пчелни колонии, предвиден в Решение за изпълнение 2012/362/ЕС, да бъде удължен след 30 юни 2013 г., тъй като поради географското местоположение на тези държави членки и сезонните условия те може да не успеят да приключат програмите си преди тази дата.
            
         
               (4)
            
            
               Необходимо е да се измени крайната дата, предвидена в Решение за изпълнение 2012/362/ЕС, от 30 юни 2013 г. на 30 септември 2013 г., за да се даде възможност на всички държави членки, участващи в програмите за изследвания за наблюдение на загубата на пчелни колонии, да завършат третия кръг от посещения през лятото.
            
         
               (5)
            
            
               Поради това Решение за изпълнение 2012/362/ЕС следва да бъде съответно изменено.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   В член 1, параграф 2, буква а) от Решение за изпълнение 2012/362/ЕС датата „30 юни 2013 г.“ се заменя с датата „30 септември 2013 г.“
   Член 2
   Адресати на настоящото решение са Кралство Белгия, Кралство Дания, Федерална република Германия, Република Естония, Република Гърция, Кралство Испания, Френската република, Италианската република, Република Латвия, Република Литва, Унгария, Република Полша, Португалската република, Словашката република, Република Финландия, Кралство Швеция и Обединеното кралство Великобритания и Северна Ирландия.
   
      Съставено в Брюксел на 17 май 2013 година.
      
         
            За Комисията
         
         Tonio BORG
         
            Член на Комисията
         
      
   
   
      (1)  ОВ L 155, 18.6.2009 г., стр. 30.
   
      (2)  ОВ L 176, 6.7.2012 г., стр. 65.
   
      (3)  http://ec.europa.eu/food/animal/liveanimals/bees/docs/annex_i_pilot_project_en.pdf